
Parlamentul  României

Camera  Deputaţilor
Comisia pentru Sănătate şi Familie
               Nr. 28/ 418/ 17 octombrie 2005 

A V I Z 

asupra proiectului de Lege privind aprobarea Ordonanţei Guvernului nr.51/2005 pentru modificarea şi completarea Ordonanţei Guvernului nr.14/2003 privind înfiinţarea, organizarea şi funcţionarea Autorităţii Naţionale pentru Persoanele cu Handicap ( PLX 462/2005)

În conformitate cu prevederile art.89 din Regulamentul Camerei Deputaţilor, republicat, Comisia pentru sănătate şi familie a fost sesizată, pentru avizare, cu proiectul de Lege privind aprobarea Ordonanţei Guvernului nr.51/2005 pentru modificarea şi completarea Ordonanţei Guvernului nr.14/2003 privind înfiinţarea, organizarea şi funcţionarea Autorităţii Naţionale pentru Persoanele cu Handicap ( PLX 462/2005) trimis cu adresa nr.PLX 462 din 10 octombrie 2005. 

În raport de obiectul şi conţinutul său, propunerea legislativă face parte din categoria legilor ordinare.

În şedinţa din 13 octombrie 2005, Comisia pentru sănătate şi familie a hotărât, în unanimitate, să avizeze favorabil proiectul de lege, cu următoarele amendamente:

1. La articolul I, punctul 2, literele a) şi b) ale alineatului (2) al articolului 9 vor avea următorul cuprins:
„a) preşedintele, medic specialist în expertiză medicală şi recuperarea capacităţii de muncă în medicină generală, medic de familie sau medicină internă, absolvent de cursuri de management în domeniul socio-medical cu durata de cel puţin un an;
b) medic specialist în expertiză medicală şi recuperare a capacităţii de muncă, medicină de familie sau medicină internă, desemnat de preşedintele Autorităţii la propunerea Ministerului Sănătăţii ;”

Motivare: Conform ordinului ministrului sănătăţii nr.1138/2004, medicii de medicină generală pot să-şi păstreze această titulatură, care a fost asimilată cu a medicului de familie. Categoria de medicină internă a fost omisă.

Autori: dl.dep.dr.Paveliu Sorin ( Grup Parlamentar al PNL ) , dl.dep.dr.Ovidiu Brînzan ( Grup Parlamentar al PSD ) şi dl.dep.dr.Nechita Aurel  ( Grup Parlamentar al PSD ) .
2. La articolul I punctul 6 alineatul (7) al articolului 13 va avea următorul cuprins:
„(7) Comisiile se înfiinţează prin hotărâre a consiliilor locale ale sectoarelor municipiului Bucureşti şi au următoarea componenţă:
a) preşedinte, medic specialist în expertiză medicală şi recuperarea capacităţii de muncă, interne, medicină generală sau medic de familie, absolvent de cursuri de management în domeniul socio-medical;
b) un medic specialist în expertiză medicală şi recuperarea capacităţii de muncă, medicină generală , medicină de familie sau medicină internă, propus de către direcţia judeţeană de sănătate publică;
c) un medic consultant din fiecare specialitate medicală desemnat de direcţia de sănătate publică, la solicitarea preşedintelui de comisie, în funcţie de afecţiunea care a produs dizabilitatea;
lit.c) devine lit.d);

lit.d) devine lit.e);

lit.e) devine lit.f).”

Motivare: Comisia trebuie să cuprindă şi un specialist , consultant , în funcţie de afecţiunea care a produs dizabilitatea.

Autori: dl.dep.dr.Paveliu Sorin ( Grup Parlamentar al PNL ) , dl.dep.prof.dr.Mircea Ifrim ( Grup Parlamentar al PRM ) şi dl.dep.dr.Ovidiu Brînzan ( Grup Parlamentar al PSD ) .

3. La articolul I punctul 7, alineatul (1) al articolului 15 va avea următorul cuprins:
„Art.15. – (1) Autoritatea, consiliile judeţene, consiliile locale şi prefecturile au obligaţia de a asigura condiţii corespunzătoare de desfăşurare a activităţilor inspectorilor judeţeni, astfel încât să se evite aglomeraţiile, tratamentul nedemn şi întârzierea rezolvării cererii cetăţenilor. În cazul bolnavilor nedeplasabili , comisia va numi 2 reprezentanţi, dintre membrii săi, care se vor deplasa la domiciliul bolnavului.”
Motivare: Persoanele cu dizabilităţi grave nu se pot deplasa la comisie.
Autor: dl.dep.dr.Grigore Crăciunescu ( Grup Parlamentar al PNL ) .
4. În tot cuprinsul ordonanţei se va înlocui termenul de „handicap” cu cel de „dizabilitate”.

Motivare: Pentru folosirea terminologiei consacrate în Uniunea Europeană .

Autor: dl.dep.dr.Ovidiu Brînzan ( Grup Parlamentar al PSD ) . 

